  Майя Бывальцева Удмуртиысь тӧрлыкъёс улосвыл кивалтэтлэн ёзсӧзнэтаз (структура) воштонъёс пыртыны чаклазы. Кызьы вераз элькунлэн тӧроез Александр Бречалов Кун Кенешлэн сессияз, вице-премьеръёслэн лыдзы куатьысен укмысозь йылоз. Кивалтэтлэн тӧроезлэн одӥгез выль воштӥсез мерлыко юрттэт сётонъя министерствоез но дышетонъя но тодосъя министерствоез чаклалоз, мукетыз – лэсьтӥськонъя, жилищно-коммунальной возёсъя но дыкужымъя министерствоез но транспортъя но сюрес возёсъя министерствоез, куинетӥез – лулчеберетъя министерствоез но спортъя министерствоез. Та дыре коньдон ужпумъёсъя министерствоез, ваньбур кусыпъёсъя министерствоез кивалтэтлэн тӧроезлэн воштӥсез Анатолий Строков чакла, тазаылкез утёнъя министерствоез – Эльвира Пинчук, Гурт возёсъя но сиён-юонъя министерствоез но ветеринарияя валтӥсь управлениез – Ольга Абрамова, экономикая министерствоез, промышленностья но вузкаронъя министерствоез, цифровой азинсконъя министерствоез – Константин Сунцов. Алигес юнматэм тӧролэн воштӥсез Ильяс Ханнанов граждан обороная но шуэрес учыръёсъя комитет, архив ужъя комитет но миръясь судъясьёслэсь ужзэс радъянъя управление понна кылкутэ. Озьы ик вице-премьер инлыкен ужа Удмуртилэн тӧроезлэн Росси азьмурт бордын ужоскето муртэз Михаил Хомич. Инкуазь узырлыкъёсъя но инкуазез утёнъя министерство но кун надзоръя валтӥсь управление кивалтэтлэн тӧроез Ярослав Семёнов чаклам улсын ужало. Йӧскалык политикая министерство, печатья но калыке ивортодэт вӧлмытонъя агентство но ЗАГС ужъёсъя комитет понна улосвыл тӧролэн но кивалтэтлэн администрацизылэн кивалтӥсез Сергей Смирнов кылкутэ. Со сяна, Удмуртиын кык выль агентствоос кылдытозы – туризмъя но егитъёсын ужанъя. Туризмъя агентстволэн ужамзэ Константин Сунцов чаклалоз, егитъёсын ужанъя ёзэз выль вице-премьерлы сётозы. Александр Бречалов пусйиз, воштӥськонъёсын валче кун аппаратэз возён понна коньдонлэн быдӟалаез уз буды.  Тегъёс: Политика Ижкар Удмуртия кивалтэт АлександрБречалов кивалтӥсьёс  